‘Bestuurdersfout’ oorsaak vir dodelike Tshwane-busongeluk  Altesaam 15 mense is op die toneel dood verklaar terwyl 37 mense beseer is. (Foto: Tshwane-nooddienste) Die gru-botsing waarin 15 mense verlede week in Tshwane dood is, is volgens ’n voorlopige ondersoek veroorsaak toe ŉ vragmotor in die baan van ŉ aankomende bus ingery en dit reg van voor getref het. Fikile Mbalula, minister van vervoer, het Vrydag op ŉ nuuskonferensie die verslag oor dié noodlottige ongeluk bekend gemaak. Mbalula het die ongeluk aan ŉ “bestuurdersfout” toegeskryf. Maroela Media het vroeër berig dat die ongeluk op 10 Junie omstreeks 05:00 op die M17 (Hornsnekweg) naby die Bundu Inn-oord, noord van Pretoria, plaasgevind het. Altesaam 15 mense is op die toneel dood verklaar terwyl 37 mense beseer is. Mbalula het die ongeluk as een van die ergste ongelukke nóg in Suid-Afrika beskryf. Luidens die verslag was weersomstandighede op die betrokke dag goed en kon dit geensins tot die ongeluk bygedra het nie. Die pad was ook in ŉ taamlike goeie toestand en is as ŉ bydraende faktor uitgeskakel. “ŉ Meganiese ondersoek is op albei voertuie gedoen en daar is bevind dat alles in orde was. Daar was geen meganiese foute of probleme nie. Albei voertuie was padwaardig,” het Mbalula tydens die konferensie gesê. Die bestuurders van die bus en die vragmotor het ook geldige bestuurslisensies en permitte gehad. “ŉ Bestuurdersfout was die grootste bydraende faktor tot die ongeluk. Die vragmotor het uit sy eie baan in die baan van die aankomende bus inbeweeg. Dit het veroorsaak dat die voertuie reg van voor gebots het.” Volgens Mbalula was die bestuurder van die vragmotor, wat ook in die ongeluk dood is, ŉ buitelandse burger. Hy het egter al die nodige dokumentasie gehad om in die land te mag wees en te werk. Hoewel die saak vir verdere ondersoek aan die direktoraat vir openbare vervolging oorhandig sal word, sê Mbalula dat niemand van roekelose en nalatige bestuur of strafbare manslag aangekla kan word nie aangesien die bestuurders dood is. Mbalula sê bus- en vragmotorongelukke is ŉ groot probleem aangesien dié ongelukke gewoonlik baie slagoffers eis. Dit gebeur ook dikwels omdat bestuurders padreëls verontagsaam. “Die pyn weens dié ongelukke word deur talle huishoudings gevoel wat sonder broodwinners en kinders gelaat word, asook talle kinders wat gevolglik sonder ouers moet grootword.” Volgens Mbalula staan die departement van maatskaplike ontwikkeling, asook die Padongelukkefonds (POF) die beseerde slagoffers en gesinne van die oorledenes by. Hy sê ingrepe is nodig om die toenemende ongelukke waarby busse en swaar voertuie betrokke is, te beperk. Vragmotors maak volgens die minister ook al meer gebruik van agterpaaie en munisipale paaie – soos in die geval van dié grusame ongeluk – in plaas daarvan om op nasionale en provinsiale paaie te hou. “Die nasionale padveiligheidsraad moet strategieë hersien. Swaar voertuie moet nasionale en provinsiale paaie gebruik.”